**Frumvarp til laga**

**um breytingu á lögum um vatnsveitur sveitarfélaga, nr. 32/2004,
(skilgreining og álagning vatnsgjalds).**

1. gr.

 Lokamálsliður 3. gr. orðast svo: „Ákvæði sveitarstjórnarlaga gilda um samvinnu sveitarfélaga á þessu sviði, eftir því sem við á.“

2. gr.

 Ákvæði 6. gr. orðast svo:

 Heimilt er að heimta vatnsgjald af öllum fasteignum sem tengdar eru vatnsveitu um heimæð og má gjaldið nema allt að 0,5 hundraðshlutum af heildar fasteignamati, það er fasteignamati lóðar og allra mannvirkja á lóð. Í þeim tilvikum þegar matsverð fasteignar liggur ekki fyrir við álagningu vatnsgjalds, en fasteign er þó tengd vatnsveitu, er heimilt að ákveða upphæð vatnsgjalds með hliðsjón af áætluðu fasteignamati fullfrágenginnar eignarinnar, og ber þá að taka mið af fasteignamati sambærilegra fasteigna í sveitarfélaginu.

 Fasteign telst tengd vatnsveitu í skilningi 1. mgr. þegar heimæð hefur verið tengd frá vatnsveitulögn í vatnsinntak notanda.

 Í stað þess að miða við fasteignamat, sbr. 1. mgr., er heimilt að miða vatnsgjaldið við fast gjald auk álags vegna annars eða beggja af eftirfarandi:

a. Stærðar allra mannvirkja sem tilheyra fasteign samkvæmt flatarmáli og/eða rúmmáli.

b. Notkunar samkvæmt mæli.

Álagning skv. a. og b. lið skal þó aldrei vera hærri en segir í 1. mgr.

 Heimilt er að innheimta vatnsgjald með fasteignaskatti. Skulu þá gjalddagar vatnsgjalds vera þeir sömu og sveitarstjórn ákveður fyrir fasteignaskatt og skal innheimtu vatnsgjalds hagað á sama hátt og innheimtu fasteignaskatts.

3. gr.

 Við 1. mgr. 7. gr. bætist svohljóðandi málsliður: „Notkunargjald kemur til viðbótar vatnsgjaldi skv. 6. gr.“

4. gr.

 Ákvæði 1. mgr. 10. gr. orðast svo:

 Stjórn vatnsveitu skal semja gjaldskrá þar sem kveðið er nánar á um greiðslu og innheimtu gjalda samkvæmt lögum þessum. Miða skal við að vatnsgjald ásamt öðrum tekjum vatnsveitu standi undir rekstri hennar, þ.m.t. fjármagnskostnaði og fyrirhuguðum stofnkostnaði samkvæmt langtímaáætlun veitunnar, ásamt kostnaði við að standa undir þeirri skyldu veitunnar að tryggja nægilegt vatn og vatnsþrýsting til slökkvistarfs og fyrir sérstakan slökkvibúnað þar sem hans er krafist, sbr. 5. mgr. 5. gr.

5. gr.

 Lög þessi öðlast þegar gildi.

Athugasemdir við lagafrumvarp þetta.

 Í frumvarpi þessu er kveðið á um tilteknar breytingar á lögum nr. 32/2004, um vatnsveitur sveitarfélaga. Breytingarnar varða skilgreiningu og álagningu vatnsgjalds, sem lagt er á allar fasteignir sem tengdar eru vatnsveitum sveitarfélaganna. Tilefni breytinganna eru nýlega fallnir dómar Hæstaréttar (mál nr. 396/2013 og 397/2013) þar sem fram kom þrengri túlkun á skyldu húseigenda til greiðslu vatnsgjalds en vatnsveitur sveitarfélaganna hafa hingað til byggt gjaldtöku sína á.

 Meginmarkmið frumvarpsins er að skýra og treysta grundvöll þeirrar álagningar vatnsgjalds sem þegar fer fram á vegum vatnsveitna sveitarfélaga fyrir þá almannaþjónustu sem þær veita. Sú þjónusta felst fyrst og fremst í þeim aðgangi að neysluvatni sem eigendur fasteigna á veitusvæðum eiga kost á með tengingu við veiturnar, óháð því hvernig einstakir fasteignaeigendur haga þeirri nýtingu innan sinnar fasteignar. Þá er það einnig mikið öryggismál fyrir alla fasteignaeigendur að eiga tryggan aðgang að slökkvivatni, óháð vatnsnýtingu þeirra að öðru leyti. Það er hins vegar ekki tilgangur frumvarpsins að útvíkka eða auka gjaldtökuna frá því sem verið hefur.

 Í frumvarpinu felast tvær meginbreytingar frá gildandi lögum. Í fyrsta lagi er kveðið með skýrum hætti á um það að vatnsgjald verði ekki innheimt af fasteign fyrr en hún hefur verið tengd dreifikerfi vatnsveitu um heimæð. Er þannig horfið frá þeirri framkvæmd að upphaf gjaldtöku miðist við tiltekið byggingarstig mannvirkja á fasteign, óháð því hvort fasteignin hafi verið tengd vatnsveitunni með heimæð, enda markar sú tenging þann aðgang að þjónustu vatnsveitunnar sem innheimta vatnsgjaldsins byggist á. Í öðru lagi er nú kveðið skýrt á um það að vatnsgjaldið skuli taka mið af heildar fasteignamati lóðar og allra mannvirkja á lóð eða stærð allra mannvirkja á fasteign samkvæmt flatarmáli og/eða rúmmáli, sé notkunin ekki mæld, eins og verið hefur í framkvæmd. Hefur það þannig ekki áhrif á fjárhæð vatnsgjaldsins hvernig fasteignareigandi kýs að nýta þá þjónustu sem felst í tengingu við vatnsveituna innan sinnar fasteignar hverju sinni, en það er alfarið á hans forræði.

 Það skal tekið fram að við undirbúning frumvarpsins var kannaður sá möguleiki að komið yrði upp notkunarmælum hjá öllum greiðendum vatnsgjalds og álagning gjaldsins yrði þannig aðeins byggð á mældri notkun. Í ljósi þess mikla kostnaðar sem fylgja myndi uppsetningu notkunarmæla var hins vegar ekki talið réttlætanlegt að fara þá leið.

 Frumvarpið er samið í innanríkisráðuneytinu í samstarfi við Samband íslenskra sveitarfélaga, Samorku og Orkuveitu Reykjavíkur. Frumvarpið er flutt samhliða frumvarpi umhverfis- og auðlindaráðherra til sambærilegra breytinga á lögum nr. 9/2009, um uppbyggingu og rekstur fráveitna.

*Athugasemdir við einstakar greinar frumvarpsins.*

Um 1. gr.

 Almenn tilvitnun til ákvæða gildandi sveitarstjórnarlaga hverju sinni kemur hér í stað tilvitnunar til brottfallinna sveitarstjórnarlaga.

Um 2. gr.

 Í þessari grein er að finna þær meginbreytingar sem frumvarpið felur í sér.

 Í 1. mgr. er nú annars vegar kveðið á um að heimilt sé að heimta vatnsgjald af öllum fasteignum sem tengdar eru vatnsveitu um heimæð. Er þannig kveðið á um það með skýrum hætti að upphaf gjaldskyldunnar er tenging fasteignar við dreifikerfi vatnsveitu og því óheimilt að hefja gjaldtökuna fyrr. Í þessu sambandi er um skilgreiningu fasteignar vísað til 2. gr. laga nr. 40/2002, um fasteignakaup og telst fasteign því vera afmarkaður hluti lands, ásamt eðlilegum hlutum þess, lífrænum og ólífrænum, og mannvirki sem varanlega eru við landið skeytt. Með fasteign er einnig átt við eignarhluta í húsi eða öðru mannvirki sem skiptist í fleiri en einn slíkan.

 Þá er hins vegar í 1. mgr. tekinn af allur vafi um það að vatnsgjald skuli taka mið af heildar fasteignamati lóðar og allra mannvirkja á lóð, óháð því hvernig fasteignareigandi kýs að nýta þjónustu vatnsveitunnar innan fasteignarinnar. Það hefur því ekki áhrif á gjaldskylduna hvaða rými eða mannvirki innan fasteignarinnar eru í raun tengd vatnsveitunni hverju sinni, enda er það fyrirkomulag alfarið í höndum eiganda eða forráðamanns fasteignar og ómögulegt fyrir vatnsveituna að fylgjast með því.

 Ákvæði síðari málsliðar 1. mgr. er óbreytt frá gildandi lögum.

 Í nýrri 2. mgr. er nánar skýrt hvað felist í tengingu fasteignar við vatnsveitu um heimæð. Heimæð er almennt lögð um leið og tengt er við vatnsinntak og tengigrind húss og því er vatn komið inn í hús þegar heimæð hefur verið lögð. Hlutverki vatnsveitu við afhendingu vatnsins er þá lokið en húseigandi eða umráðamaður húss hefur þá í hendi sér hvort eða hvenær hann hleypir vatni á innanhússkerfi.

 Ákvæði 3. mgr. er efnislega samhljóða núverandi 2. mgr. 6. gr. en tekinn er af vafi um það að álagning skv. a. lið tekur til stærðar allra mannvirkja á fasteign.

 Ákvæði 4. mgr. er samhljóða 3. mgr. 6. gr. gildandi laga.

Um 3. gr.

 Hér er tekinn af vafi um það að notkunargjald samkvæmt 7. gr. laganna kemur til viðbótar vatnsgjaldi samkvæmt 6. gr.

Um 4. gr.

 Ákvæðið er efnislega samhljóða 1. mgr. 10. gr. laganna, en jafnframt er nú kveðið á um það með skýrum hætti að vatnsgjald ásamt öðrum tekjum vatnsveitu skuli meðal annars standa undir kostnaði veitunnar við að uppfylla þá skyldu að tryggja nægilegt vatn og vatnsþrýsting til slökkvistarfs og fyrir sérstakan slökkvibúnað þar sem hans er krafist, sbr. nánar 5. mgr. 5. gr. laganna.

Um 5. gr.

 Greinin þarfnast ekki skýringar.